Urbanus III was die 172ste pous van die Rooms-Katolieke Kerk van 1185 tot 1187. Pous Urbanus III is gebore as Umberto Crivelli (ook Uberto of Hu(m)berto) ongeveer in 1120 in Milaan, Italië. Umberto is aangestel as kardinaal en aartsbiskop van Milaan deur Pous Lucius III op 9 Januarie 1185. Op 25 November 1185 volg hy Pous Lucius III op en regeer tot sy dood op 19 Oktober 1187. Hy word opgevolg deur Pous Gregorius VIII. Die naam ‘Urbanus’ beteken 'beskaafde'. Pous Urbanus III is in die amp bevestig op 1 Desember 1185. Sy kort pontifikaat word oorheers deur die stryd met keiser Frederik I Barbarossa. Na sy verkiesing as pous, bly Urbanus aartsbiskop van Milaan en as sodanig weier hy om Frederik se seun Hendrik VI te kroon as koning van Italië. Hendrik trou op 4 Januarie 1186 in Milaan met Constance van Sisilië. Terwyl Hendrik in die suide saamgewerk het met die opstandige senaat van Rome, het Frederik die passe van Alpe beset en die kommunikasie van die pous wat toe in Verona gebly het, en sy Duitse aanhangers verhinder.